(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ζ΄

Δευτέρα 8 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Ι. Πλακιωτάκη, σελ.
2. Ανακοινώνεται ότι με την υπ’ αριθμόν 12431/7812, από 5 Οκτωβρίου 2018, απόφαση του Προέδρου της Βουλής συγκροτήθηκαν οι προβλεπόμενες από το άρθρο 43Α του Κανονισμού της Βουλής, Ειδικές Μόνιμες Επιτροπές Ελληνισμού της Διασποράς, Προστασίας Περιβάλλοντος, Έρευνας και Τεχνολογίας, Ισότητας, Νεολαίας και Δικαιωμάτων του Ανθρώπου, Περιφερειών, Οδικής Ασφάλειας, Σωφρονιστικού Συστήματος και λοιπών Δομών Εγκλεισμού Κρατουμένων και Παρακολούθησης των αποφάσεων του Ευρωπαϊκού Δικαστηρίου των Δικαιωμάτων του Ανθρώπου για τη Δ΄ Σύνοδο της ΙΖ΄ Βουλευτικής Περιόδου, σελ.
3. Ανακοινώνεται ότι με την υπ’ αριθμόν 12433/7813, από 5 Οκτωβρίου 2018, απόφαση του Προέδρου της Βουλής συγκροτήθηκαν οι προβλεπόμενες από το άρθρο 46 του Κανονισμού της Βουλής Επιτροπές Οικονομικών της Βουλής και Βιβλιοθήκης της Βουλής για τη Δ΄ Σύνοδο της ΙΖ΄ Βουλευτικής Περιόδου, σελ.
4. Ανακοινώνεται ότι με το υπ’ αριθμόν Φ.371/56/261118Σ.2308/23-08-2018 έγγραφο προς τον Γενικό Γραμματέα της Βουλής το Υπουργείο Εθνικής Άμυνας ενημερώνει για την δοκιμαστική ενεργοποίηση του συνόλου των σειρήνων συναγερμού Πολιτικής Άμυνας, κατά την άσκηση ΤΑΜΣ «ΠΑΡΜΕΝΙΩΝ 2018 - CAX ΠΟΛΙΤΕΙΑ 2018» την Τρίτη 09 Οκτωβρίου 2018, σε όλη την επικράτεια, σελ.
5. Επί διαδικαστικού θέματος, σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ζ΄

Δευτέρα 8 Οκτωβρίου 2018

Αθήνα, σήμερα στις 8 Οκτωβρίου 2018, ημέρα Δευτέρα και ώρα 18.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Στο σημερινό δελτίο υπήρχαν πέντε επίκαιρες ερωτήσεις προς συζήτηση, εκ των οποίων δεν θα συζητηθεί καμμία για λόγους που αναφέρω ευθύς αμέσως.

Η πρώτη με αριθμό 11/1-10-2018 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Προστασίας του Πολίτη, με θέμα: «Έλλειμμα ασφάλειας στην πόλη των Αθηνών», δεν θα συζητηθεί λόγω κωλύματος της Υπουργού Προστασίας του Πολίτη κ. Όλγας Γεροβασίλη. Αιτία: ανειλημμένες υποχρεώσεις.

Η δεύτερη με αριθμό 13/2-10-2018 επίκαιρη ερώτηση πρώτου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Γιατί δεν κάνετε δεκτή την τροπολογία της ΔΗΣΥ για τη λειτουργία χώρων ιατρικώς εποπτευόμενης χρήσης ψυχότροπων ουσιών; Μπορεί να εκπονηθεί εθνικό σχέδιο δράσης κατά των ναρκωτικών δίχως εθνικό συντονιστή;», δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού. Αιτία: παγκόσμια υπουργική συνάντηση για την ψυχική υγεία.

Η πρώτη με αριθμό 12/1-10-2018 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη. Αιτία: βρίσκεται εκτός Ελλάδος.

Η δεύτερη με αριθμό 5/1-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί λόγω κωλύματος του Υπουργού Εθνικής Άμυνας κ. Πάνου Καμμένου. Αιτία: επίσημη επίσκεψη στην Αμερική.

Η τρίτη με αριθμό 2/1-10-2018 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών», δεν θα συζητηθεί.

Κυρίες και κύριοι συνάδελφοι, ολοκληρώθηκε η ανακοίνωση των προγραμματισμένων για σήμερα επίκαιρων ερωτήσεων, οι οποίες δεν συζητήθηκαν.

Στο σημείο αυτό θα ήθελα να ενημερώσω το Σώμα σχετικά με τα εξής:

Με την υπ’ αριθμόν 12431/7812, από 5 Οκτωβρίου 2018, απόφαση του Προέδρου της Βουλής συγκροτήθηκαν οι προβλεπόμενες από το άρθρο 43Α του Κανονισμού της Βουλής, Ειδικές Μόνιμες Επιτροπές Ελληνισμού της Διασποράς, Προστασίας Περιβάλλοντος, Έρευνας και Τεχνολογίας, Ισότητας, Νεολαίας και Δικαιωμάτων του Ανθρώπου, Περιφερειών, Οδικής Ασφάλειας, Σωφρονιστικού Συστήματος και λοιπών Δομών Εγκλεισμού Κρατουμένων και Παρακολούθησης των αποφάσεων του Ευρωπαϊκού Δικαστηρίου των Δικαιωμάτων του Ανθρώπου για τη Δ΄ Σύνοδο της ΙΖ΄ Βουλευτικής Περιόδου.

Η σχετική απόφαση, η οποία έχει αναρτηθεί στην «Κοινοβουλευτική Διαφάνεια», καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 5 έως 13)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω επίσης την τιμή να ανακοινώσω στο Σώμα ότι με την υπ’ αριθμόν 12433/7813, από 5 Οκτωβρίου 2018, απόφαση του Προέδρου της Βουλής συγκροτήθηκαν οι προβλεπόμενες από το άρθρο 46 του Κανονισμού της Βουλής Επιτροπές Οικονομικών της Βουλής και Βιβλιοθήκης της Βουλής για τη Δ΄ Σύνοδο της ΙΖ΄ Βουλευτικής Περιόδου.

Η σχετική απόφαση, η οποία έχει αναρτηθεί στην «Κοινοβουλευτική Διαφάνεια», καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

 (Να μπουν οι σελ. 15 έως 16)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Με το υπ’ αριθμόν Φ.371/56/261118Σ.2308/23-08-2018 έγγραφο προς τον Γενικό Γραμματέα της Βουλής το Υπουργείο Εθνικής Άμυνας ενημερώνει για τη δοκιμαστική ενεργοποίηση του συνόλου των σειρήνων συναγερμού Πολιτικής Άμυνας, κατά την άσκηση ΤΑΜΣ «ΠΑΡΜΕΝΙΩΝ 2018 – CAX ΠΟΛΙΤΕΙΑ 2018» την Τρίτη 9 Οκτωβρίου 2018, σε όλη την επικράτεια, όπως παρακάτω:

1. Τοπική ώρα 11.00΄ σήμανση συναγερμού αεροπορικής επίθεσης, για χρονική διάρκεια εξήντα (60) δευτερολέπτων (ήχος διακοπτόμενος διαφορετικής έντασης).

2. Τοπική ώρα 11.05΄ σήμανση λήξης συναγερμού, για χρονική διάρκεια εξήντα (60) δευτερολέπτων (συνεχής ήχος σταθερής έντασης).

Για τον ανωτέρω λόγο παρακαλείται όπως ενημερωθεί ο κύριος Πρόεδρος της Βουλής και στη συνέχεια η Ολομέλεια της Βουλής των Ελλήνων.

Τέλος, κυρίες και κύριοι συνάδελφοι, με επιστολή του προς τον Πρόεδρο της Βουλής ο Βουλευτής κ. Ιωάννης Πλακιωτάκης ζητεί άδεια ολιγοήμερης απουσίας στο εξωτερικό για προσωπικούς λόγους από 9 Οκτωβρίου έως και 10 Οκτωβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 18.05΄ λύεται η συνεδρίαση για την προσεχή Πέμπτη 11 Οκτωβρίου 2018 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**